Nous Jehans de Chalon, sires d’Allay, et nous freres Poinz, abbes dou Mont-Sainte-Marie, et li covent de cel meisme leu, de l’ordre de Cyteaux, de la dyocese de Besençon, faisons savoir à touz que, con discort fut mehuz entre nous, ledit Jehan, d’une part, et nous, lesdiz religious, d’autre part, sus ce que nous, lidiz Jehans, demandiens et quereliens esdiz religious qu’il estoient trop entrez en noz bois et amortez noz bois environ ladite abbaie et d’environ lour granges de Seçays et de Montorge; à la parfin, par consoil de proudomes, pais et acourt est choiz entre nous, ledit Jehan, et nous, lidiz religious, en la maniere que s’ensuit: c’est à savoir que nous, lidiz Jehans, pour nous et pour noz hoirs et pour noz successours et pour ces qui cause porroient avoir de nous, en quelque maniere que ce fust, ladite accion, demandes et quereles avons quitté et quittons esdiz religious, et touz les privileges et les lettres que lidiz religious ont de noz devanciers, c’est à savoir de bone memoire mons. Gauchier, signour de Salins, de nostre pere, le conte Jehan, conte de Bourgoigne et signour de Salins, et de nostre frere, le conte Hugon, approvons, ratifions et confermons à touzjoursmais esdiz religious et à ladite abbaie, ensamble touz lour tenement d’entour ladite abbaie, lour viles de L’Abergement et de Roumoray et les tenement desdites viles, lour granges d’entour l’abbaie, de Seçays et de Montorge et les apartenances d’yceles, en toute liberté, sauz ce que nous, lidiz Jehans, retenons à nous esdiz leus l’omicide pour pugnir: l’omicide, nous entendons celuy qui doit sofrir mort de cors, et li maires de l’iglise le doit jugier et le nous doit rendre en chemise; et se lerres ou mordriers estranges, qui deut soffrir mort de cors, estoit pris en la terre desdiz religious, nous devons avoir le cors et l’avoir. Et declarons par ces presentes lettres les limitacions de ladite abbaie et desdites granges; et sunt et durent li termes de l’abbaie par les termes cy après devisés, c’est à savoir: dois la fontaine dou Morchin, par le plus aut dou mont dessus ladite fontaine, tanque à la voie dou mont Rayençant, et par le commun qui est entre lesdiz religious et ces dou Laic, par enson le Champ Novel, en alant par l’embotour vers la fontaine de la Petite Combe, et par enson la Grant Combe en passant le Doub, vers la partie de Joigne, par le trahait dès là près, tanque es boines mises par lour et par ces dou Laic entre le bois et la grange de Belmont, et dois lesdites boines par ensi com li tenement dou Rougebier et dou Fourcostier partent es terres de Belmont et de L’Abergement, tanque par le plus aut de la Longe Chenaut, par devers le Fourcostier, en trahant aval le droit tanque à Doub. Et par d’autre part dou Doub sunt mises bones par les rochaz qui sunt dessus dou Verbon, par ansi con li plains à ces de L’Abergement durent, tanque à la coste dou mont de la Croiz, et par le saut dou Loanz tanque es boines mises par dessus la coste qui est sus le pré Dan Climent, par ansi con li tenement à ces de Romoray s’emporte, tanque es boines mises par adessouz dou Chesteler, tanque à la bone mise outre le Chesteler en la coste dou Boujon, tout le pendant de la coste, ensi come aigue pent vers les terres de Romoray, par les bones mises, tanque à mont des Billes, par ensi con lidiz religicus ont desboigney entre lour et ces de Romain-Mostier; sauz ce que nous, lidiz Jehans, pour nous et pour noz hoirs, retenons à nous la signorie et la proprieté dois ledit mont des Billes envers la coste qui est dessoz l’abbaie, lequex s’encomence à l’estant, ensi con li une coste pent vers l’autre, et li remanant de ladite coste devers l’abbaie demoure esdiz religious tanque à la vile de Romoray, ansi come aigue pent devers Saint (sic) solaz levant vers l’abbaie et vers la vacherie et vers Romoray, en proprieté et pour faire lour volonté, en tel maniere que nous, lidiz Jehans, ne li nostres ne poons oudit leu, ouquel nous retenons la signorie, ediffier, ne maisoner, ne habergier, ne doner autruy ne à noz homes, presenz et à venir, puissance de usagier en bois ne en pasquiers, ains devons garder le bois doudit leu, pour nous et pour lour, et y poons panre dou bois à nostre volonté, et li plains qui sunt entre lesdites doues costes demorent esdiz religious paisiblement pour faire lour plaine volonté, senz essarter ne doner atruy le bois. Item, li termes de Seçay sunt et durent par la culée de Graingechanz, par les boines mises, tanque es auges à Bonhomme, et dois enqui par les bones mises tanque à cernay à la Gruye, et par la chamelle à l’Aguillon tanque à cernoy Vuillaumier, et par ensi come les terres esdiz religious touchent tout entour es terres à ces de Dompierre, de Bovenens, de Fraigne, de Corvieres et de Boujaille, tanque es Rochaçons sus Grangechanz. Item, li termes de Montorge sunt et durent par les terraux que mi partent les terres de Viler et de Montorge, par les boines mises ason Biauregart et par reviers le bois tanque à l’oie à Vauz, et par le dependant de mont Virement par devers la Jouz tanque es Fontainz, par les boines mises, et dois enqui tanque à cort de la voie d’Orbaine, par les boines mises, en revenant arriers par les boines mises, par devers le Noseroy tanque à la Grete, et dois enqui tout reviers le bois, par les boines mises, tanque à cort des devantdiz terreaux. Et est encore à savoir que nos, lidiz Jehans, volons et outroions, pour nous et pour noz hoirs et pour noz successours et pour ces qui cause porroient avoir de nos, que ladite abbaie, toutes les granges, lour celiers et tuit lour homes et toutes les appendises de ladite abbaie aient usaiges par toute nostre terre en la maniere que estoit outroié à ladite abbaie par lour privileges qu’il ont de noz devanciers, c’est à savoir en noz bois de Jouz, en pasquier, en aigues et en touz autres usaiges pour toutes lour necessités, car nous sumes certains par les privileges de noz devanciers qu’il avoient outroié à ladite abbaie, sauz le joraz de Monmaour, et ce excepté que lidiz homes ne puent boschoier es bois qui sunt entre L’Abergement et Rochejan, ou mont qui est apellez li mont de la Croiz, tanque à Gellain, et dois les boines mises tanque à Rochejan. Et doivent havoir lidiz homes chemins covenables par toute nostre terre, par terre et par aigues, pour aler par toutes nostres autres jouz, et puent pastourer et doivent nostres homes et li homes desdiz religious li uns sus les autres, mais li nostres ne puent ne doivent pasturer ne usagier sur la propre demeneure et les tenement de l’abbaie ne de lour granges environ l’abbaie et la grange de Belmont. Et volons et outroions que tuit li plains esdiz religious et à lour homes, en quelque maniere qu’il les aient, et lour granges et li bois qui sunt dedenz les plains et dedenz les bones qui sunt mises par nous et par lour, lour demoroient, et toutes les autres choses qu’il avoient et possidoient ou autres pour lour à temps de la confection de ces lettres, en nostre signorie, sauz que essarter la Jouz, et sauz ce que nous, lidiz religious, avons laissiez et quitté adit mons. Jehan de Chalon et à ses hoirs noz viles dou Rougebiez et dou Fourcostier, ensamble touz lour tenement, en quelque maniere que nous les y heussiens, et toutes les appartetenances, sau ce que li diemes et li parochaiges desdites viles nous demorent en la maniere que nous et nostre devanciers les avons receu, tanque à temps que ces lettres furent faites. Et est encor à savoir que nostre molins de nous, devantdiz Jehan, et de nous, dessusdit religious, fait et à faire, et tuit autres engins, se fait estoient ou terretoire de Fraigne, par acort fait entre nous, demorent communal par my, et se doivent faire les missions desdiz enginz par my, en tel maniere que nous, lidiz Jehans, et li nostres devons faire et maintenir les chauciés à noz propres missions, et nous doivent li estanz, les aigues, li poissons et les places des estanz qui sunt et que l’on y fera senz partie desdiz religious, et devons amender les domaiges des terres que li estanz occuperoient. Et ne poons ne ne devons nous, lidiz Jehans, ne li nostres, controindre noz homes de muedre à autres molins que esdiz molins communaux. Et toutes les covenances dessus dites et contenues en ces lettres, et les choses dessus escriptes que à ladite abbaie demorent, nous, lidiz Jehans, pour nous et pour noz hoirs et pour noz successours et pour ces qui porroient avoir cause de nous, prometons esdiz religious et à lour successours, par nostre soirement doné corporelment sus sains evangiles et par solemne stipulacion, garder, maintenir et deffendre contre toutes genz, à noz propres despens, en la maniere que nous et nostre devanciers les avons gardé ou temps passez, come les choses qui sunt en nostre garde. Et nous, li devantdiz abbes et covent, recognoissons que, à temps doudit mons. Jehan et de ses devanciers, nous et nostre abbaie avons estez gardez bien et passiblement par aux et de si lontemps que memoire ne est dou contraire; et encor volons touzjours nous et nostre abbaie demorer en la garde de luy et de ses hoirs, senz autre gardiain faire ne apeler. Et avons requis noz reverans peres les abbés de Cyteaux et de Clerevaux que il les choses dessusdites ratiffioient et confermoient et, en signe de ratificacion et tesmoignaige de verté, metent lour seaux en ces lettres. Et nous, li devantdiz abbés de Citiaux et de Clerevaux, à la requeste des devantdiz religious, les choses dessusdites ratifions et confermons et avons mis noz seaux en ces presentes lettres, avez le seal doudit mons. Jehan et desdiz abbé et covent, à plus grand surté et en tesmoing de verté. Et nous, li devantdiz Jehans et abbez, pour nous et pour nostre covent, avons mis noz seaux en ces presentes lettres, en tesmoignaige de verté, et avons prié et requis honorable persone l’official de la court de Besençon que il, avec noz seaux et les seaux des abbez dessuzdiz, mete le seal de ladite court de Besençon en ces presentes lettres. Et nous, lidiz officiaux de ladite court de Besençon, le siege vacant, à la requeste desdiz mons. Jehan et doudit abbé, pour luy et pour son covent, avons mis le seal de ladite court en ces presentes lettres, avez les seaux dessusdiz. Faites et donées le londi après la feste saint Gregoire, ou mois de marz, l’an de l’incarnacion Nostre Signour corrant mil CCC et onze.